Document ID: 32005R0211

KOMISJONI MÄÄRUS (EÜ) nr 211/2005
4. veebruar 2005
millega muudetakse rahvusvaheliste finantsaruandlusstandardite IFRS 1 ja IFRS 2 ning rahvusvaheliste raamatupidamisstandardite IAS 12, IAS 16, IAS 19, IAS 32, IAS 33, IAS 38 ja IAS 39 osas määrust (EÜ) nr 1725/2003, millega võetakse vastu teatavad rahvusvahelised raamatupidamisstandardid kooskõlas Euroopa Parlamendi ja nõukogu määrusega (EÜ) nr 1606/2002
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 19. juuli 2002. aasta määrust (EÜ) nr 1606/2002 rahvusvaheliste raamatupidamisstandardite kohaldamise kohta, (1) eelkõige selle artikli 3 lõiget 1,
ning arvestades järgmist:
(1)
Komisjoni määrusega (EÜ) nr 1725/2003 (2) võeti vastu teatavad 1. septembril 2002. aastal kehtinud rahvusvahelised standardid ja tõlgendused.
(2)
Rahvusvaheline raamatupidamisstandardite nõukogu (IASB) avaldas 19. veebruaril 2004. aastal rahvusvahelise finantsaruandlusstandardi IFRS 2 “Aktsiapõhine makse”. Standardiga IFRS 2 nõutakse esimest korda, et äriühingud kajastaksid kasumiaruannetes aktsiapõhiste maksetehingute mõju, sealhulgas juhtkonnale ja töötajatele aktsiaoptsioonide andmisega seotud tehingutega kaasnevad kulud. Varem ei kajastatud äriühingu kasumiaruandes töötajatele aktsiaoptsioonide andmisega seotud tehinguid, vaid need avalikustati lisades ja need ei mõjutanud kapitaliturgudele esitatud tuluaruandeid.
(3)
Valdkonna tehniliste ekspertidega peetud nõupidamised on kinnitanud, et standard IFRS 2 vastab määruse (EÜ) nr 1606/2002 artikliga 3 kehtestatud tehnilistele vastuvõtukriteeriumidele, eelkõige nõudele olla kooskõlas Euroopa üldiste huvidega.
(4)
Standardis IFRS 2 ei täpsustata kasutatavaid hindamismudeleid. Selles kirjeldatakse üksnes tegureid, mida tuleks vähemalt arvesse võtta aktsiapõhiste maksete õiglase väärtuse arvestamisel. Seda tehti sihilikult, et mitte takistada asjakohaste mõõtmismeetodite väljatöötamist, mida senini ei ole kõikide aktsiapõhiste maksete (nt töötajate mittekaubeldavate pikaajaliste aktsiaoptsioonide) puhul olemas. Tulevikus võidakse siiski välja töötada uued alternatiivmeetodid, et võtta arvesse äriühingute, audiitorite ja investorite vajadusi. Tulevaste aktsiahindade prognoosimise raskused võivad tekkida eelkõige äsja nimekirja lisatud või lühikest aega tegutsenud äriühingutel.
(5)
Komisjon võttis arvesse standardi IFRS 2 “Aktsiapõhine makse” keerukuse kohta tehtud kriitikat, mida nõupidamiste jooksul väljendasid mitmed asjaomased isikud. Komisjon on teadlik kõnealuse standardiga seotud ülejäänud tehnilistest küsimustest ning nende majanduslikust mõjust tulenevatest probleemidest. Komisjon tunnistab, et standardi kohaldamist tuleks korrapäraselt kontrollida, arvestades selle võimalikku mõju näiteks töötajate aktsiaoptsioonide kavadele ja ELi äriühingute konkurentsivõimele. Sellegipoolest on standardi heakskiitmine Euroopa kapitaliturgude ja investorite huvides. Seetõttu jälgib komisjon standardi IFRS 2 edasist mõju Euroopa äriühingutele ja vaatab hiljemalt 2007. aasta juuliks läbi selle kohaldamise.
(6)
Komisjon meenutab, et vastavalt 19. juuli 2002. aasta määrusele (EÜ) nr 1606/2002 (rahvusvaheliste raamatupidamisstandardite määrus) koostavad äriühingud, kelle suhtes kohaldatakse mõne liikmesriigi õigust, iga majandusaasta kohta, mis algab 1. jaanuaril 2005 või pärast seda, oma raamatupidamise konsolideeritud aastaaruanded kooskõlas artikli 6 lõikes 2 sätestatud korras vastuvõetud rahvusvaheliste raamatupidamisstandarditega, kui bilansikuupäeval on nende väärtpaberitega lubatud kaubelda mõne liikmesriigi reguleeritud turul nõukogu 10. mai 1993. aasta direktiivi 93/22/EMÜ (väärtpaberiturul pakutavate investeerimisteenuste kohta) (3) artikli 1 lõike 13 tähenduses.
(7)
Standardi IFRS 2 vastuvõtmise tõttu tuleb omakorda muuta teisi rahvusvahelisi raamatupidamisstandardeid, et tagada standardite kooskõla. Muudatusi tuleb teha rahvusvahelisse finantsaruandlusstandardisse IFRS 1 ning rahvusvahelistesse raamatupidamisstandarditesse IAS 12, IAS 16, IAS 19, IAS 32, IAS 33, IAS 38 ja IAS 39.
(8)
Seepärast tuleks vastavalt muuta määrust (EÜ) nr 1725/2003.
(9)
Käesoleva määrusega ettenähtud meetmed on kooskõlas raamatupidamise regulatiivkomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1725/2003 lisa muudetakse järgmiselt.
1)
Määruse (EÜ) nr 1725/2003 lisasse lisatakse rahvusvaheline finantsaruandlusstandard IFRS 2 “Aktsiapõhine makse”.
2)
Standardi IFRS 2 vastuvõtmise tõttu tuleb omakorda muuta standardit IFRS 1 ning rahvusvahelisi raamatupidamisstandardeid IAS 12, IAS 16, IAS 19, IAS 32, IAS 33, IAS 38 ja IAS 39, et tagada rahvusvaheliste raamatupidamisstandardite kooskõla.
3)
Lisatav tekst on esitatud käesoleva määruse lisas.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. veebruar 2005

Labels: 2
7
4
19